钦定古今图书集成/明伦汇编/家范典/第094卷 > 春秋四传 > 《纪叔姬归酅》
## 钦定古今图书集成/明伦汇编/家范典/第094卷 > 春秋四传 > 《纪叔姬归酅》

《春秋》：庄公十有二年“春王三月，纪叔姬归于酅。”
《公羊传》其言归于酅何？隐之也。何隐尔？其国亡矣，徒
归于叔尔也。

《穀梁传》：“国而曰归，此邑也，其曰归何也？吾女也，失国
喜得其所，故言归焉尔。”

《胡传》：“庄公四年，纪侯去国，叔姬至此始归于酅者，纪
侯方卒，故叔姬至此然后归尔。归者顺词，以宗庙在
酅，归奉其祀也。鲁为宗国，妇人有来归之义，纪既亡
矣，不归于鲁，所谓全节守义，不以亡故而亏妇道者
也。鲁人高其节义，恩礼有加焉。是故其归于酅，其卒
其葬，史册悉书。夫子修经，存而弗削，使与卫之共姜”
同垂不朽，为后世劝。若夏侯令女，曹爽之弟妇也，寡
居守志，父母欲夺而嫁之，誓而弗许，而曰：“曹氏全盛
之时，尚欲保终，况今衰亡，何忍弃之。”闻者为之感动。
其闻叔姬之风而兴起者乎！

〈大全〉汪氏曰：叔姬虽伯姬之娣，然诸侯夫人既卒，则次妃摄治内事，故叔姬虽媵妾，当奉纪之祭祀。家氏曰：“夫死无子，而终于父母家者，非正也；终于夫家，正也。”杜氏曰：“叔姬全守节义，以终妇道，故系之纪，贤之也。”刘氏曰：“纪侯之殁不书叔姬，何以得书？《春秋》因叔姬之行，以明纪季之以酅入齐，非利之也。凡欲存国耳。试”使纪季见宗国之危，析地以求利，此与邪庶其、莒、牟夷何异？《春秋》当绝之矣。张氏曰：“叔姬，伯姬之娣，隐七年归于纪者，伯姬既死，叔姬实摄内事，而能不以国之存亡贰其

事君子之心，不以身之荣悴变其奉宗庙之志，故必归于酅以终其身。《易》曰：“眇能视利，幽人之贞” ，于叔姬见之矣。《春秋》可不录其本末，以示妇道之正乎？刘氏曰：邑何故不得言归乎？酅者，纪之别也。纪者，叔姬之家也。人归其家，可不曰归乎？以谓喜得其所，乃言归何哉？《穀梁》之说非也。家氏曰：“《公羊》谓归于酅者，归于” 其叔，叔其可归乎？盖纪之宗庙在焉，义当归也。汪氏曰：“或谓叔姬归于叔，非其所归，乱也。夫叔姬归于酅，酅乃纪五庙之所在。叔姬之归，以奉祭祀，而非归于纪季也。夏侯令女之依爽，与叔姬正同，岂可亦责之依其伯乎？《春秋》书内女，惟纪叔姬、宋伯姬。录本末甚详，非贤而得若是乎？”